
	 Comisia pentru agricultură, silvicultură, industrie alimentară şi servicii  specifice
	Bucureşti, 31.05.2010
Nr.24/405


RAPORT 
asupra propunerii legislative  pentru modificarea şi completarea Legii nr.46/2008 privind Codul Silvic
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru modificarea şi completarea Legii nr.46/2008 privind Codul Silvic, transmisă cu adresa nr.Pl.x 263 din 3 mai 2010, înregistrată sub nr.24/326/05.05.2010.
La întocmirea raportului, Comisia a avut în vedere avizul favorabil al Consiliului Legislativ.
 Propunerea legislativă are ca obiect de reglementare modificarea Legii nr.46/2008 – Codul silvic, cu modificările şi completările ulterioare, în sensul că în cazul scoaterii definitive a unor terenuri din fondul forestier naţional, amplasarea obiectivelor prevăzute la art.37 alin.(1) lit.b) şi c) din acest act normativ, se poate face cu îndeplinirea cumulativă a două condiţii, construcţia şi terenul să se afle în proprietatea aceleiaşi persoane fizice sau juridice, după caz, iar suprafaţa maximă ce poate fi scoasă definitiv din fondul forestier, inclusiv construcţia, accesul şi împrejmuirea să fie de până la 5% din suprafaţa proprietăţii forestiere, însă nu mai mare de 180 m2. 
Propunerea legislativă pentru modificarea şi completarea Legii nr.46/2008 privind Codul Silvic face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Cristian Apostol, secretar de stat  în cadrul Ministerului Mediului şi Pădurilor. 

La lucrările Comisiei au fost prezenţi 23 de deputaţi, din totalul de 27 membri ai comisiei. 
Propunerea legislativă a fost respinsă cu majoritate, înregistrându-se 22 de voturi pentru şi 1 abţinere, în şedinţa din 26 mai 2010, pentru următorul considerent:
· Legea nr.46/2008 – Codul silvic va fi modificată şi completată cu întregul set de amendamente.  
Propunerea  legislativă a fost respinsă de Senat în şedinţa din 26 aprilie 2010.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

